CELEX: 32016R0232
Language: bg
Date: 2015-12-15 00:00:00
Title: Делегиран регламент (ЕС) 2016/232 на Комисията от 15 декември 2015 година за допълване на Регламент (ЕС) № 1308/2013 на Европейския парламент и на Съвета по отношение на някои аспекти на сътрудничеството между производителите

19.2.2016   
            
            
               BG
            
            
               Официален вестник на Европейския съюз
            
            
               L 44/1
            
         ДЕЛЕГИРАН РЕГЛАМЕНТ (ЕС) 2016/232 НА КОМИСИЯТА
   от 15 декември 2015 година
   за допълване на Регламент (ЕС) № 1308/2013 на Европейския парламент и на Съвета по отношение на някои аспекти на сътрудничеството между производителите
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕС) № 1308/2013 на Европейския парламент и на Съвета от 17 декември 2013 г. за установяване на обща организация на пазарите на селскостопански продукти и за отмяна на регламенти (ЕИО) № 922/72, (ЕИО) № 234/79, (ЕО) № 1037/2001 и (ЕО) № 1234/2007 (1), и по-специално член 173, параграф 1 и член 223, параграф 2 от него,
   като има предвид, че:
   
               (1)
            
            
               С Регламент (ЕС) № 1308/2013 се отменя и заменя Регламент (ЕО) № 1234/2007 на Съвета (2) и се въвеждат специфични правила относно организациите на производители, асоциациите на организации на производители и междубраншовите организации. С Регламент (ЕС) № 1308/2013 на Комисията се предоставя правомощие да приема делегирани актове и актове за изпълнение в тази връзка. За да се гарантира ефективността на действията на такива организации и асоциации в новата правна рамка, трябва да бъдат приети някои правила.
            
         
               (2)
            
            
               В сектора на плодовете и зеленчуците, сектора на млякото и млечните продукти и сектора на маслиновото масло и трапезните маслини вече съществуват специфични правила относно някои аспекти на сътрудничеството между производителите. За да се осигури приемственост, специфичните правила за тези сектори следва да продължат да се прилагат. Настоящият делегиран регламент следва да се прилага по отношение на онези аспекти от сътрудничеството между производителите, които не са обхванати от споменатите специфични правила.
            
         
               (3)
            
            
               В член 155 от Регламент (ЕС) № 1308/2013 се предвижда, че държавите членки могат да позволяват на признати организации на производители или на признати асоциации на организации на производители да възлагат на външни изпълнители свои дейности, различни от производството, в онези сектори, в които възлагането на външни изпълнители е разрешено от Комисията. Понастоящем възлагането на външни изпълнители е предвидено в сектора на плодовете и зеленчуците и в сектора на маслиновото масло и трапезните маслини. Като се вземат предвид икономическите аспекти и ползите, които носи на организациите на производителите, на асоциациите на организациите на производителите и на техните членове възлагането на някои дейности на външни изпълнители, такова възлагане следва да може да се прави във всички сектори.
            
         
               (4)
            
            
               Следва да бъдат определени правила за признаване на транснационални организации на производители, транснационални асоциации на организации на производители и транснационални междубраншови организации, както и правила, с които се уточнява отговорността на съответните държави членки. Като същевременно зачита правото на свободно установяване, признаването на транснационални организации на производители и транснационални асоциации на организации на производители следва да бъде отговорност на държавата членка, в която тези организации и асоциации имат значителен брой членове или значителен обем или стойност на предлаганата на пазара продукция. Решенията относно признаването на транснационални междубраншови организации следва да се вземат от държавата членка, в която е установена централата на тези организации.
            
         
               (5)
            
            
               Следва да бъдат определени правила относно административната помощ, която да се предоставя в случай на транснационално сътрудничество. Такава помощ следва да включва по-специално предаване на информация, която би позволила на компетентната държава членка да оцени дали дадена транснационална организация на производителите, асоциация на организации на производителите или междубраншова организация спазва условията за признаване. Такава информация е необходима също така, за да може компетентната държава членка да предприеме действия в случай на неспазване. Същевременно тази помощ ще позволи на компетентните държави членки да предават информация, при поискване, на държавите членки, в които се намират членове на такива организации или асоциации.
            
         
               (6)
            
            
               С цел да се осигури правилното функциониране на мерките в рамките на общата селскостопанска политика и за целите на наблюдението, анализирането и управлението на пазара на селскостопански продукти и гарантирането на хармонизиран и опростен подход следва да бъде уточнена информацията, която ще се изисква при уведомяване относно решения за възлагане на дейности на външни изпълнители и за предоставяне, отказ или оттегляне на признаване на организация на производители, асоциация на организации на производители или междубраншова организация.
            
         
               (7)
            
            
               С регламенти (ЕО) № 223/2008 на Комисията (3) и (ЕО) № 709/2008 на Комисията (4) се въвеждат правила относно организациите на производители, асоциациите на организации на производители и междубраншовите организации. Някои разпоредби на тези регламенти вече не са актуални или никога не са били прилагани. Поради това, с цел да се гарантира съгласуваност с новата правна уредба относно общата организация на селскостопанските пазари, тези регламенти следва да бъдат отменени,
            
         ПРИЕ НАСТОЯЩИЯ РЕГЛАМЕНТ:
   Член 1
   Обхват
   С настоящия регламент се определят правила, допълващи Регламент (ЕС) № 1308/2013 по отношение на някои аспекти на сътрудничеството между производителите. Той се прилага, без да се засягат специфичните разпоредби, предвидени в следните регламенти:
   
               а)
            
            
               Регламент за изпълнение (ЕС) № 543/2011 на Комисията (5) по отношение на сектора на плодовете и зеленчуците;
            
         
               б)
            
            
               Делегиран регламент (ЕС) № 880/2012 на Комисията (6) и Регламент за изпълнение (ЕС) № 511/2012 на Комисията (7) по отношение на сектора на млякото и млечните продукти; както и
            
         
               в)
            
            
               Делегиран регламент (ЕС) № 611/2014 на Комисията (8) по отношение на сектора на маслиновото масло и трапезните маслини.
            
         Член 2
   Определения
   За целите на настоящия регламент се прилагат следните определения:
   
               а)
            
            
               „транснационална организация на производители“ означава всяка организация на производители, в която стопанствата на членуващите производители се намират в повече от една държава членка;
            
         
               б)
            
            
               „транснационална асоциация на организации на производители“ означава всяка асоциация на организации на производители, в която членуващите организации се намират в повече от една държава членка;
            
         
               в)
            
            
               „транснационална междубраншова организация“ означава всяка междубраншова организация, чиито членове извършват производство, преработка или търговия с продукти, намиращи се в обхвата на дейности, провеждани от организацията в повече от една държава членка.
            
         Член 3
   Възлагане на дейности на външни изпълнители
   1.   Секторите, в които държавите членки могат да разрешават възлагането на дейности на външни изпълнители в съответствие с член 155 от Регламент (ЕС) № 1308/2013, са изброените в член 1, параграф 2 от посочения регламент.
   2.   Организации на производители или асоциации на организации на производители, които възлагат някои от своите дейности на външни изпълнители, сключват търговско споразумение чрез писмен договор, който гарантира, че организацията на производители или асоциацията на организации на производители запазва контрола и надзора над извършваната дейност.
   Член 4
   Признаване на транснационални организации и асоциации
   1.   При спазване на разпоредбите на раздели 1 и 2 от част II, дял II, глава III от Регламент (ЕС) № 1308/2013 държавата членка, в която транснационална организация на производители или транснационална асоциация на организации на производители има значителен брой членове, отделни членуващи организации или значителен обем или стойност на предлаганата на пазара продукция, или държавата членка, в която се намира седалището на транснационалната междубраншова организация, е отговорна за вземането на решение относно признаването на тази организация или асоциация.
   2.   Държавата членка, посочена в параграф 1, установява необходимото административно сътрудничество с другите държави членки, в които се намират членовете на тази организация или асоциация, с цел проверка на спазването на условията за признаване, посочени в членове 154, 156 и 157 от Регламент (ЕС) № 1308/2013.
   3.   Останалите държави членки, в които се намират членовете на транснационална организация на производителите, транснационална асоциация на организации на производители или транснационална междубраншова организация, оказват цялата необходима административна помощ на държавата членка, посочена в параграф 1.
   4.   Държавата членка, посочена в параграф 1, предоставя цялата необходима информация при поискване от друга държава членка, в която се намират членове на съответната организация или асоциация.
   Член 5
   Уведомления
   Държавите членки уведомяват Комисията до 31 март всяка година за следната информация по отношение на предходната календарна година:
   
               а)
            
            
               решения за предоставяне, отказ или оттегляне на признаване на организации на производители, асоциации на организации на производители или междубраншови организации, включително датата на вземане на решението и съответните наименования и сектори, както и обобщение на причините за отказа и оттеглянето на признаването;
            
         
               б)
            
            
               за признати организации на производители или на признати асоциации на организации на производители — стойността на предлаганата на пазара продукция.
            
         Член 6
   Отмяна
   Регламенти (ЕО) № 223/2008 и (ЕО) № 709/2008 се отменят.
   Член 7
   Настоящият регламент влиза в сила на седмия ден след деня на публикуването му в Официален вестник на Европейския съюз.
   
      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 15 декември 2015 година.
      
         
            За Комисията
         
         
            Председател
         
         Jean-Claude JUNCKER
      
   
   
      (1)  ОВ L 347, 20.12.2013 г., стр. 671.
   
      (2)  Регламент (ЕО) № 1234/2007 на Съвета от 22 октомври 2007 г. за установяване на обща организация на селскостопанските пазари и относно специфични разпоредби за някои земеделски продукти (Общ регламент за ООП) (ОВ L 299, 16.11.2007 г., стр. 1).
   
      (3)  Регламент (ЕО) № 223/2008 на Комисията от 12 март 2008 г. за определяне на условията и процедурите за признаване на организации на бубарите (ОВ L 69, 13.3.2008 г., стр. 10).
   
      (4)  Регламент (ЕО) № 709/2008 на Комисията от 24 юли 2008 г. за определяне на подробни правила за прилагане на Регламент (ЕО) № 1234/2007 на Съвета относно междубраншовите организации и споразумения в тютюневия сектор (ОВ L 197, 25.7.2008 г., стр. 23).
   
      (5)  Регламент за изпълнение (ЕС) № 543/2011 на Комисията от 7 юни 2011 г. за определяне на подробни правила за прилагането на Регламент (ЕО) № 1234/2007 на Съвета по отношение на секторите на плодовете и зеленчуците и на преработените плодове и зеленчуци (ОВ L 157, 15.6.2011 г., стр. 1).
   
      (6)  Делегиран регламент (ЕС) № 880/2012 на Комисията от 28 юни 2012 г. за допълнение към Регламент (ЕО) № 1234/2007 на Съвета по отношение на транснационалното сътрудничество и преговорите за сключване на договори от страна на организациите на производители в сектора на млякото и млечните продукти (ОВ L 263, 28.9.2012 г., стр. 8).
   
      (7)  Регламент за изпълнение (ЕС) № 511/2012 на Комисията от 15 юни 2012 г. относно нотификациите, отнасящи се до организациите на производители и междубраншовите организации и до преговорите за сключване на договори и договорните отношения, предвидени в Регламент (ЕО) № 1234/2007 на Съвета, в сектора на млякото и млечните продукти (ОВ L 156, 16.6.2012 г., стр. 39).
   
      (8)  Делегиран регламент (ЕС) № 611/2014 на Комисията от 11 март 2014 г. за допълване на Регламент (ЕС) № 1308/2013 на Европейския парламент и на Съвета по отношение на програмите за подпомагане на сектора на маслиновото масло и трапезните маслини (ОВ L 168, 7.6.2014 г., стр. 55).